Benvolgudes famílies,

Com a Coordinadora del Projecte ***Figueres English Corner Institut*** alnostre institut*,* m’adreço a vostès amb la present per fer-los conèixer l’esmentat projecte. L’hem dut a terme durant dos cursos i, atesa la seva valoració positiva per part de tots els sectors implicats i que tenim els recursos necessaris, el continuarem realitzant durant el proper curs 2019-2020. Ara bé, també necessitarem de manera voluntària, la col·laboració d’algunes famílies. A continuació es proporcionen els detalls tant generals com més concrets d’aplicació del projecte i finalment s’explica com hi podran participar les famílies.

***Figueres English Corner Institut*** és un projecte col·laboratiu entre l’Ajuntament de Figueres i el Servei Educatiu de l’Alt Empordà, conjuntament amb els centres d’educació secundària obligatòria de la ciutat. Aquest projecte intenta donar resposta, entre altres objectius, a l’eix 2 del Pla de Govern de la Generalitat de Catalunya 2013-2017, pel que fa al principi de FER DE CADA CENTRE UN CENTRE DE QUALITAT, prioritzant l’aprenentatge de les competències bàsiques. Punt 3: *“potenciar el domini de la llengua anglesa en tot el sistema educatiu, en especial en la competència oral”*.

Aquesta línia de treball té la intenció de reduir les diferències entre l’alumnat, treballant per l’equitat i la igualtat d’oportunitats, en aquest cas amb l’impuls de les llengües estrangeres amb els següents objectius:

* *Potenciar el domini de la llengua anglesa en tot el sistema educatiu, en especial en la competència oral.*
* *Fomentar l’equitat, l’èxit educatiu i la igualtat d’oportunitats a partir de l’aprenentatge de les llengües estrangeres.*
* *Ajudar a l’alumnat a assolir el nivell B” d’anglès en finalitzar l’etapa tal i com assenyala el Common European Framework of Reference for Languages: Learning, Teaching, Assessment (CEFRL).*

Així doncs, disposarem de dos auxiliars de conversa en llengua anglesa nadius als nostre centre que invertiran una o dues hores setmanals per cada grup de 4rt d’ESO, en grups de conversa que no seran superiors a vuit persones.

Finalment, els vull convidar a presentar la seva sol·licitud com a famílies col·laboradores per acollir un dels dos auxiliars que arribaran a la nostra ciutat a principis d’octubre. L’acolliment durarà aproximadament cinc mesos. Per optar a aquest acolliment, hauran de posar-se en contacte amb el director del nostre centre el senyor Josep Colls i/o entrar directament a la pàgina web del Serveis Educatius de l’Alt Empordà <https://sites.google.com/a/xtec.cat/english-time-in-alt-emporda/figueres-english-corner-institut> i omplir el formulari a la secció Famílies Acollidores.

Els agraeixo per endavant la seva atenció i participació i aprofito per saludar-los cordialment.

Anna Llobet i Agustí

Coordinadora del projecte *English Corner Institute* a l’INS Ramon Muntaner